It-Tħejjija għall-Brexit. Minħabba r-riskju dejjem jikber li fit-30 ta' Marzu ta' din is-sena, ir-Renju Unit jista' joħroġ mill-Unjoni Ewropea mingħajr ftehim (xenarju ta' “ebda ftehim”), illum, il-Kummissjoni Ewropea adottat proposta biex tgħin il-mitigazzjoni tal-impatt sinifikanti li dak ix-xenarju jista' jkollu fuq it-trasport ferrovjarju u l-konnettività ferrovjarja bejn l-UE u r-Renju Unit. Il-proposta tal-lum se tiżgura l-validità tal-awtorizazzjonijiet ta' sikurezza għal ċerti partijiet tal-infrastruttura ferrovjarja għal perjodu strettament limitat ta' tliet xhur sabiex ikunu jistgħu jiġu stabbiliti soluzzjonijiet fit-tul konformi mal-liġi tal-UE. B'mod partikolari, din hi b'rabta maċ-Channel Tunnel u se tkun bil-patt li r-Renju Unit iżomm standards ta' sikurezza identiċi għar-rekwiżiti tal-UE. Dan se jiżgura l-ħarsien tal-passiġġieri tal-ferroviji, is-sikurezza taċ-ċittadini u se jevita tfixkil kbir tal-operazzjonijiet ferrovjarji u s-servizzi ta' shuttle transfruntiera wara l-ħruġ tar-Renju Unit. Minbarra din il-proposta, huwa essenzjali wkoll li l-impriżi u l-awtoritajiet nazzjonali kkonċernati jkomplu jieħdu l-miżuri kollha neċessarji biex jikkonformaw mar-regoli tal-UE dwar il-liċenzji tas-sewwieqa tal-ferroviji, l-aċċess għas-suq, kif ukoll iċ-ċertifikati tas-sikurezza u l-awtorizzazzjonijiet meħtieġa biex wieħed jopera fl-UE. Il-proposta tal-lum issegwi is-sejħiet mill-Kunsill Ewropew (Artikolu 50) f'Novembru u f'Diċembru 2018 biex tiġi intensifikata l-ħidma ta' tħejjija fil-livelli kollha, u l-adozzjoni fid-19 ta' Diċembru 2018 tal-Pjan ta' Azzjoni ta' Kontinġenza tal-Kummissjoni. Sal-lum, ġew proposti 19-il miżura leġiżlattiva u ġew ippubblikati 88 avviż ta' tħejjija. Huwa importanti li wieħed jinnota li l-miżuri ta' kontinġenza mhumiex – u ma jistgħux – itaffu l-impatt ġenerali ta' xenarju ta' “ebda ftehim”, u bl-ebda mod ma jistgħu jikkumpensaw in-nuqqas ta' tħejjija jew jirrepplikaw il-benefiċċji sħaħ ta' sħubija fl-UE jew it-termini favorevoli ta' kwalunkwe perjodu ta' tranżizzjoni, kif previst fil-Ftehim dwar il-Ħruġ. Il-proposta tal-lum hija ta' natura temporanja, limitata fil-kamp ta' applikazzjoni u se tiġi adottata unilateralment mill-UE. Se tqis id-diskussjonijiet mal-Istati Membri. Il-Kummissjoni se tkompli tappoġġa lill-Istati Membri fil-ħidma ta' tħejjija tagħhom u intensifikat ulterjurment l-isforzi tagħha, pereżempju billi organizzat żjarat fil-bliet kapitali tal-EU27 kollha. Il-passi li jmiss Il-Kummissjoni Ewropea se tkompli taħdem mill-qrib mal-Parlament Ewropew u l-Kunsill biex tiżgura l-adozzjoni tal-miżura leġiżlattiva proposta sabiex tidħol fis-seħħ sat-30 ta' Marzu 2019. Kuntest Ir-ratifika tal-Ftehim dwar il-Ħruġ tibqa' l-għan u l-prijorità tal-Kummissjoni. Kif enfasizzat fl-ewwel Komunikazzjoni ta' tħejjija għall-Brexit tal-Kummissjoni tad-19 ta' Lulju 2018, irrispettivament mix-xenarju previst, l-għażla tar-Renju Unit li joħroġ mill-Unjoni Ewropea se toħloq tfixkil sinifikanti. Għalhekk, il-partijiet ikkonċernati, kif ukoll l-awtoritajiet nazzjonali u tal-UE, jeħtieġ li jħejju għal żewġ xenarji prinċipali possibbli: Tul is-sena li għaddiet, il-Kummissjoni ppubblikat 88 avviż ta' tħejjija speċifiċi għas-settur biex tinforma lill-pubbliku dwar il-konsegwenzi tal-ħruġ tar-Renju Unit fin-nuqqas ta' kwalunkwe Ftehim dwar il-Ħruġ. Bil-proposti tal-lum, il-Kummissjoni issa għamlet 19-il proposta leġiżlattiva fil-kuntest tal-ħidma ta' tħejjija u ta' kontinġenza għall-Brexit. Il-Kummissjoni wettqet ukoll diskussjonijiet tekniċi mal-Istati Membri tal-EU27, kemm dwar il-kwistjonijiet ġenerali ta' tħejjija, kif ukoll dwar passi speċifiċi ta' tħejjija settorjali, legali u amministrattivi. Is-slides użati f'dawn is-seminars tekniċi huma disponibbli online. Il-Kummissjoni bdiet ukoll iżżur lill-Istati Membri tal-EU27 biex tiżgura li l-ippjanar ta' kontinġenza nazzjonali jinsab fit-triq it-tajba u biex tipprovdi kwalunkwe kjarifika neċessarja dwar il-proċess ta' tħejjija. Għal aktar tagħrif: Test tal-proposta Mistoqsijiet u Tweġibiet dwar il-“Pjan ta' Azzjoni ta' Kontinġenza” tal-Kummissjoni tad-19 ta' Diċembru 2019 Is-sit web tal-Kummissjoni Ewropea dwar it-Tħejjija għall-Brexit (jinkludi l-“Avviżi ta' tħejjija għall-Brexit”) Slides dwar it-tħejjija